‘L’Eliana Impulsa’ habilita la inscripció en el registre de professionals i empreses locals per a projectes d'obra pública
22 de abril de 2020

‘L'Eliana Impulsa’, el pla per a la reactivació de l'economia local posat en marxa per l'Ajuntament amb quatre grans línies d'actuació per a mitigar els efectes de la pandèmia provocada pel COVID-19 continua avançant passos. Des d'aquest dimecres el registre de professionals, autònoms i empreses locals per a la redacció de projectes i execució d'obres públiques està habilitat a través de la web www.lelianaparticipa.es.

Aquesta actuació mobilitzarà la major quantitat econòmica dins del pla municipal amb un total de 450.000 euros i té com a objectiu l'adjudicació dels contractes d'obra menors al sector local conforme l'ajuntament vaja desenvolupant projectes públics.

Els professionals, autònoms i empreses locals de l'Eliana podran sol·licitar la seua inclusió en la borsa pública fins al pròxim 6 de maig per a la categoria tècnica, redacció de projectes i titulacions, o bé per a l'àrea d'obres i equipaments, execució d'obres i subministraments i especialitats. Per a qualsevol dubte o sol·licitud d'informació poden dirigir-se a l'ADL a través del telèfon 96 275 80 30, extensions #180 i #341.

L'alcalde, Salva Torrent, ha recordat que ‘L'Eliana Impulsa’ està dotat amb més de 1,2 milions d'euros de recursos propis per a fer costat a comerciants, autònoms i empreses locals i ha anunciat que després del pròxim Ple Extraordinari del dimarts 28 d'abril “es coneixeran més detalls de la resta d'ajudes per a sufragar part de la despesa corrent, els bons de consum per a gastar en el xicotet comerç i la devolució de la part proporcional de la taxa per ocupació de la via pública per a bars i restaurants”.